రమేశ్ కార్తిక్ నాయక్

రమేశ్ కార్తిక్ నాయక్, తెలంగాణకు చెందిన రచయిత. ఇతను తెలుగులోనూ, ఆంగ్లంలోనూ కథలు, వచన కవిత్వం, అనువాదం వంటి విభాగాల్లో సాహిత్య సృష్టి చేశాడు. రావిశాస్త్రి కథా పురస్కారం సహా వివిధ సాహిత్య పురస్కారాలను అందుకున్నాడు.

రమేష్ కార్తిక్ నాయక్ తెలంగాణలోని నిజామాబాద్ జిల్లాకు చెందిన గోర్ బంజారా కుటుంబంలో జన్మించాడు. సునావత్ కార్తిక్ అన్న తన అసలు పేరును రమేశ్ అన్న మిత్రునిపై అభిమానంతో రమేశ్ కార్తిక్ నాయక్‌గా మార్చుకున్నాడు. ఇతనికి పదో తరగతిలోనే కవిత్వం రాయడం అలవాటైంది. గిరిజనుల జీవితాలు, మనస్తత్వాలు, కష్టసుఖాలు వస్తువులుగా కవిత్వం, కథలు రాయడం ప్రారంభించాడు.

 జననం - బాల్యం 
రమేశ్ కార్తిక్ నాయక్ తెలంగాణ రాష్ట్రం నిజామాబాద్ జిల్లా, జక్రాన్ పల్లి మండలం వివేక్ నగర్ తండా (జక్రాన్ పల్లి తండా) లో నుణావత్ మోజిరాం, సేవంతా బాయి దంపతుల మొదటి సంతానంగా 1997లో డిసెంబరు 14న జన్మించాడు. వీరిది వ్యవసాయ ఆధారిత గోర్ బంజారా కుటుంబం. రమేశ్ కార్తిక్ నాయక్ అసలు పేరు నునావత్ కార్తిక్. తనకెంతో ఆత్మీయుడైన మిత్రుడు రమేశ్ పేరును అభిమానంతో తన పేరుకు ముందు జతపరుచుకున్నాడు.

 విద్యాభ్యాసం 
రమేశ్ కార్తీక్ ఒకటి నుంచి ఐదో తరగతి వరకు స్థానికంగానే చదివాడు. ఆరు నుంచి పదో తరగతి వరకు బోధన్‌లోని ప్రైవేటు పాఠశాలలో, ఇంటర్‌ హైదరాబాద్‌ లో చదివి నేరుగా టీటీసీ శిక్షణకు వెళ్లాడు. ప్రస్తుతం English and foreign languages University లో certificate of proficiency in Spanish language కోర్సు చేస్తున్నాడు.

 సాహితీ కృషి 
కార్తిక్‌నాయక్‌ ఉపాధ్యాయుల ప్రోత్సాహంతో రాయడం మొదలు పెట్టాడు. పదో తరగతి నుంచి కవిత్వం రాయడం అలవడింది. తన మొదటి కవితా సంపుటికి 2014లో శ్రీకారం చుట్టాడు. తను చూసిన సంఘటనలు, మనుషులతోపాటు పుస్తకాలు సేకరించి చదవడం ద్వారా అనేక విషయాలు తెలుసుకొని పూర్తి చేశాడు.

గిరిజనుల జీవితాలు, మనస్తత్వాలు, సుఖదుఃఖాలను లోతుగా పరిశీలించాడు. ప్రపంచం ఎప్పటికప్పుడు మారిపోతూ కొత్త దారుల్ని వెతుకుతుంటే ‘మావాళ్లు’ ఇంకా అవే నమ్మకాల్ని గుడ్డిగా నమ్ముతూ గతంలోనే జీవిస్తున్నారని మదనపడ్డాడు. తను చూసిన బతుకుల్ని, వెతల్ని, కథల్ని కవిత్వంలో చెప్పాలనుకున్నాడు. ఆ క్రమంలో ఇతను రాసిన ‘బల్దేర్‌ బండి’ కవితా సంపుటిని 2018లో ప్రచురణ పొందింది. 2019 జనవరిలో హైదరాబాద్‌లోని రవీంద్రభారతిలో ఈ పుస్తక ఆవిష్కరణ కార్యక్రమం తెలంగాణ భాషా, సాంస్కృతిక శాఖ ఆధ్వర్యంలో నిర్వహించబడింది.

రమేశ్‌ కార్తిక్‌ నాయక్‌ రాసిన మొదటి పుస్తకానికే అనేక ప్రశంసలు అందాయి. కేంద్ర సాహిత్య అకాడమీ ఆధ్వర్యంలో నిర్వహించిన గిరిజన విద్యా సదస్సులో సన్మానం పొందారు. ఖమ్మంలో నవ స్వరాంజలి సంస్థ ఆధ్వర్యంలో సన్మానించారు. బల్దేర్‌ బండిలోని జారేర్‌ బాటి(జొన్నరొట్టెలు) అనే కవితను ఖమ్మం ప్రభుత్వ డిగ్రీ కళాశాల వారు తెలుగు సాహిత్యంలో ఒక పాఠంగా పొందుపరిచారు.

 ప్రచురించిన పుస్తకాలు 
బల్దేర్ బండి (వచన కవితా సంపుటి) - 2018
 ‘ఢావ్లో’ కథల సంపుటి, గోర్ బంజారా కతలు - 2021
కేసులా, తొలి గోర్ బంజారా కథలు( సహసంపాదకీయం ఆచార్య సూర్యాధనంజయ్ తో కలిసి) 2022.
'చక్మక్'(Chakmak) - ఇంగ్లిష్ కవిత్వ సంపుటి - ఆగస్టు 2023

 పొందిన అవార్డులు 
 కలహంస పురస్కారం - 2017 
 తెలంగాణ రాష్ట్ర స్థాయి సాహితీ పురస్కారం ( బోధన్)  - 2018
 మువ్వా రంగయ్య ఫౌండేషన్ వారి నవస్వరాంజలి - 2019
 చిలకమర్తి లక్ష్మీనరసింహం సాహితీ పురస్కారం - 2019
 బీ. ఎస్. రాములు ప్రతిభా పురస్కారం - 2020
 బంజారా యూత్ ఐకాన్ అవార్డ్ - 2021 - 2021
 రావిశాస్త్రి కథా పురస్కారం -2023

 మూలాలు 

 ఇతర లింకులు 
 నవ తెలంగాణ దినపత్రికలో ప్రచురితమైన కథనం
  నమస్తే తెలంగాణ దినపత్రికలో వచ్చిన కథనం
 డైలీ హంట్ వెబ్ పత్రికలో వచ్చిన కథనం
 ఇండియన్ ఎక్స్ప్రెస్ దినపత్రికలో ప్రచురితమైన కథనం
 
  మన తెలంగాణ పత్రికలోని కథనం 
 ఏషియన్ న్యూస్ వెబ్ పత్రికలో వచ్చిన కథనం

వర్గం:1997 జననాలు
వర్గం:నిజామాబాదు జిల్లా కవులు
వర్గం:తెలుగు కవులు